Gospodine predsedniče, reklamiram povredu člana 140. Poslovnika, novog Poslovnika, koji uređuje početak rasprave u pojedinostima. Pre toga reklamiram povredu Poslovnika, zbog toga što mi niste dali reč o povredi Poslovnika, kada sam se na prepodnevnom zasedanju javio. Ne znam zbog čega. Ne znam da li se poslanicima vladajuće većine toliko žurilo da odu na godišnji odmor da nismo mogli da odvojimo dva ili tri minuta da ovo što ću sada da kažem – kažem pre podne. Imam pravo, po Poslovniku, kao i svako od 250 članova ovog parlamenta, da dobijem reč čim je zatražim, a vi ste, iako ste videli, iako sam tri puta tražio reč, odbili da mi je date tendenciozno, želeći da završite navrat-nanos prvi deo, za koji ću sada obrazložiti svoj stav da to nije u skladu sa Poslovnikom, da bismo sve ovo ostavili za posle podne. Da pređem na ono što mislim da je isto tako teška povreda Poslovnika. Naravno da u ovom Poslovniku piše da radni dan u Skupštini počinje u 10,00 časova ujutru, a da se završava u 18,00 časova posle podne. I ovim poslovnikom je uređeno vaše pravo da izvršite određene korekcije u tom radnom vremenu, ali potpuno je jasan stav 3. člana 140. našeg Poslovnika, koji kaže da ne može početi pretres o pojedinostima dok ne prođe 24 časa ili 24 sata od završetka pretresa u načelu. Ovde se radi o sednici na kojoj se vodi pretres o predlogu zakona. Kada je na dnevnom redu predlog zakona postoji nekoliko faza u sednici. Dakle, postoji nekoliko pripremnih radnji pre nego što se pređe na dnevni red, koje su formalno jasno propisane ovim poslovnikom. Zatim, vi ili onaj ko vas menja kada predsedava, otvara pretres u načelu. Postoji pretres u pojedinostima, postoji dan za glasanje. Gospodine predsedniče, molim vas da objasnite parlamentu i javnosti Srbije u kojoj se to fazi nalazila ova sednica između 10,00 sati danas ili ako ste počeli nešto kasnije, 10,00 i nekoliko minuta, i ovog trenutka. Nismo bili u fazi pretresa zakona u načelu i nismo bili u fazi pretresa zakona u pojedinostima. Koliko znam, još niste zakazali dan za glasanje, a isto tako, koliko znam, ovu sednicu ste započeli u skladu sa Poslovnikom. Dakle, povredili ste Poslovnik zbog toga što je ova skupština bila u nemogućoj situaciji između 10,00 sati ujutru i do pre nekoliko trenutaka, dok nismo započeli pretres zakona u pojedinostima. To je povreda Poslovnika, i naravno, tražiću da se parlament o tome izjasni. U ovoj skupštini postoji većina, ta većina može da donese odluku kako god želi. Može, gospodine predsedniče, da donese odluku da vi nemate bradu i da je nikada niste imali. Može da donese odluku da ja nemam bradu i da je nikada nisam imao, ali će ostati zapisano u analima ove skupštine da ste na očigledan način, grubo i tendenciozno, zbog zaista za mene nerazumljivih motiva za jednog predsednika parlamenta, tako grubo prekršili Poslovnik.
Po Poslovniku sam svakako dužan da dam pojašnjenje. Dakle, tačno kao što ste naveli, član 100. govori o tome kako se daje reč o povredi Poslovnika i on svakako nije prekršen, jer stav 1. glasi: "Narodnom poslaniku koji želi da govori o povredi Poslovnika predsednik Narodne skupštine daje reč odmah po završenom izlaganju prethodnog govornika". Danas u 10 časova, kada smo po Poslovniku, jer kao što ste i vi podsetili – Skupština radi od 10,00 do 18,00 časova, znači na početku se utvrđuje prisutnost da bi počeo radni dan, vi ste zatražili reč po Poslovniku i možete da proverite u stenogramu. Sa ovog mesta sam rekao, molim vas da završim izlaganje. Kada su se stekli uslovi, dakle odmah po završenom izlaganju, vi ste dobili reč. Nije bilo govornika između vas i mene, kao što vidite. Dakle, morao sam striktno da se držim Poslovnika. Kada je u pitanju član 140. stav 4. glasi: "Od završenog načelnog pretresa do otvaranja pretresa predloga zakona u pojedinostima mora da prođe najmanje 24 časa". Juče u 15,14 časova završio sam načelni pretres, obavestio da će Skupština raditi danas od 10,00 časova. Skupština je radila danas od 10,00 časova, a na početku sam, takođe po Poslovniku, obavestio da mora da se ispoštuje ovaj član i da mora do otvaranja pretresa u pojedinostima da prođe 24 časa. Tačno u 15,16 časova sam otvorio pretres u pojedinostima. Dakle, ispunjen je taj uslov Poslovnika, prošlo je 24 časa. Uvek ćemo se držati isključivo zakona i on će važiti za sve. U ovom konkretnom slučaju, u radu ove skupštine, držaćemo se Poslovnika. Posebno u situaciji kada se nalazimo kao danas, da je proteklo tačno dve godine od kada je neko pokušavao da krši Poslovnik ove skupštine i da krši zakon i da krade glasove građana. Mi to nećemo dozvoliti, već ćemo isključivo raditi po zakonu i Poslovniku. Na isti način, i sada po Poslovniku dajem pauzu, da se pribavi mišljenje, do 22. avgusta u 10,05 časova. Hvala vam najlepše. Poštovane dame i gospodo narodni poslanici, dobar dan, nadam se da ste se dobro odmorili i vidim da ste se međusobno uželeli i da su kontakti bučni. Čeka nas veliki posao jesenas. Nadam se da ste se zbilja dobro odmorili. Nastavljamo rad sednice Devetog vanrednog zasedanja Narodne skupštine Republike Srbije u 2005. godini. Na osnovu službene evidencije o prisutnosti narodnih poslanika konstatujem da sednici prisustvuje 151 narodni poslanik. Radi utvrđivanja broja narodnih poslanika prisutnih u sali, molim narodne poslanike da ubace svoje identifikacione kartice u poslaničke jedinice elektronskog sistema za glasanje. Zahvaljujem. Konstatujem da je primenom elektronskog sistema za glasanje utvrđeno da je u sali prisutan 101 narodni poslanik, odnosno da je prisutno više od jedne trećine narodnih poslanika, zbog čega imamo uslov za rad Narodne skupštine. Obaveštavam vas da su sprečeni da sednici prisustvuju narodni poslanici Ljiljana Nestorović i Slobodan Lalović. Nastavljamo rad po dnevnom redu. Podsećam vas da je na sednici Narodne skupštine Republike Srbije 23. jula 2005. godine otvoren pretres u pojedinostima o jedinoj tački dnevnog reda ove sednice – Predlogu zakona o prestanku važenja Zakona o osnivanju Javnog preduzeća za istraživanje, proizvodnju, preradu i promet nafte i prirodnog gasa. Takođe, podsećam da sam nakon otvaranja pretresa Predloga zakona u pojedinostima odredio pauzu do danas, 22. avgusta 2005. godine, radi pribavljanja dodatnih mišljenja. Prelazimo na 1. tačku dnevnog reda: – PREDLOG ZAKONA O PRESTANKU VAŽENjA ZAKONA O OSNIVANjU JAVNOG PREDUZEĆA ZA ISTRAŽIVANjE, PROIZVODNjU, PRERADU I PROMET NAFTE I PRIRODNOG GASA (pojedinosti) Na član 1. amandman je podneo narodni poslanik Dušan Petrović. Vlada predlaže da se ovaj amandman odbije. Reč ima... Izvolite, po Poslovniku? Izvolite, narodni poslanik Snežana Lakićević-Stojačić, po Poslovniku, pre toga. Izvolite, gospođo Stojačić.